CELEX: 32013R1133
Language: et
Date: 2013-11-07 00:00:00
Title: Komisjoni rakendusmäärus (EL) nr 1133/2013, 7. november 2013 , millega kiidetakse heaks väike muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Kaki Ribera del Xúquer (KPN)]

13.11.2013   
            
            
               ET
            
            
               Euroopa Liidu Teataja
            
            
               L 302/22
            
         KOMISJONI RAKENDUSMÄÄRUS (EL) nr 1133/2013,
   7. november 2013,
   millega kiidetakse heaks väike muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Kaki Ribera del Xúquer (KPN)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 53 lõike 2 teist lõiku,
   ning arvestades järgmist:
   
               (1)
            
            
               Määruse (EL) nr 1151/2012 artikli 53 lõike 1 esimese lõigu kohaselt vaatas komisjon läbi Hispaania taotluse, millega soovitakse saada heakskiit komisjoni määruse (EÜ) nr 245/2002 (2) alusel registreeritud kaitstud päritolunimetuse „Kaki Ribera del Xúquer” spetsifikaadi muudatusele.
            
         
               (2)
            
            
               Taotluse eesmärk on muuta spetsifikaati, et täpsustada toote kirjeldust, lisades toote koorel esineda võivate kergete vigade maksimaalse lubatud hälbe piirid.
            
         
               (3)
            
            
               Komisjon on kõnealuse muudatuse läbi vaadanud ja leidnud, et see on õigustatud. Kuna muudatus on väike määruse (EL) nr 1151/2012 artikli 53 lõike 2 kolmanda lõigu tähenduses, võib komisjon selle heaks kiita ilma kõnealuse määruse artiklites 50–52 sätestatud menetlust kohaldamata,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kaitstud päritolunimetuse „Kaki Ribera del Xúquer” spetsifikaati muudetakse vastavalt käesoleva määruse I lisale.
   Artikkel 2
   Spetsifikaadi põhielemente sisaldav koonddokument on esitatud käesoleva määruse II lisas.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. november 2013
      
         
            Komisjoni nimel presidendi eest
         
         
            komisjoni liige
         
         Dacian CIOLOȘ
      
   
   
      (1)  ELT L 343, 14.12.2012, lk 1.
   
      (2)  EÜT L 39, 9.2.2002, lk 12.
   
      I LISA
      Kiidetakse heaks päritolunimetuse „Kaki Ribera del Xúquer” spetsifikaadi järgmine muudatus.
      Toote kirjelduse osa, milles viidatakse tootel esineda võivatele vigadele, asendatakse järgmisega:
      „Puuviljade viljaliha ei tohi olla kahjustatud, koore kerged vead, mis ei sea ohtu toote üldseisundit, kvaliteeti, säilimist ja välimust pakendis, on lubatud järgmiste piirangute raames:
      
                  —
               
               
                  pikliku või kandilise kujuga vea puhul kõige rohkem 1 cm2 kogupinnast. Maksimaalselt on lubatud 2 cm2 ja see ei tohi kunagi ületada 20 % puuviljast. Mõlemal juhul on reguleerivate asutuste kvaliteedistandardites sätestatud eri piirangud vastavalt vea liigile;
               
            
                  —
               
               
                  ringikujulise vea puhul maksimaalselt 1,5 sentimeetrise läbimõõduga ringi suurune pindala. Maksimaalne lubatud hälve on 2,5 cm ja see ei tohi kunagi ületada 20 % puuviljast. Mõlemal juhul on reguleerivate asutuste kvaliteedistandardites sätestatud eri piirangud vastavalt vea liigile.”
               
            
   
      II LISA
      
         KONSOLIDEERITUD KOONDDOKUMENT
      
      Nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (1)
      
      
         „KAKI RIBERA DEL XÚQUER”
      
      EÜ nr: ES-PDO-0105-0114 - 1.4.2011
      
         KGT ( ) KPN (X)
      
      1.   Nimetus
      
      „Kaki Ribera del Xúquer”
      2.   Liikmesriik või kolmas riik
      
      Hispaania
      3.   Põllumajandustoote või toidu kirjeldus
      
      3.1.   Toote liik
      
      
                  Klass 1.6.
               
               
                  Puuviljad, köögiviljad ja teraviljad töötlemata ja töödeldud kujul
               
            3.2.   Toote kirjeldus, mida punktis 1 esitatud nimetus tähistab
      
      Kakiploomi (Diospyros kaki) sort „Säravpunane” on mõeldud värskelt tarbimiseks. Tegemist on marjaga, mis moodustub tavaliselt partenokarpsel viisil ning kuna tolmlemist ei toimu, siis ei ole sellel viljal seemneid.
      Vilja omadused: korjamise hetkel oranžikas-kollane ja muutub seejärel küpsedes erkpunaseks. Vilja poolkleepuv koor on keskmise paksusega. Tihke viljaliha on korjamise hetkel oranžikas-punane ja muutub seejärel küpsedes erkpunaseks. Kakiploom on kibeda maitsega, mis muutub küpsedes magusaks. Ta on ristlõikes ümara kujuga ja pikilõikes kergelt pikliku kujuga.
      Saatmisel peavad kakiploomid olema:
      
                  —
               
               
                  terved,
               
            
                  —
               
               
                  koos õietupe ja viljavarrega,
               
            
                  —
               
               
                  veatud (kahjustatud või mädanenud viljalihaga viljad ei ole lubatud),
               
            
                  —
               
               
                  puhtad, nähtava võõrolluseta,
               
            
                  —
               
               
                  ebatavalise pinnaniiskuseta,
               
            
                  —
               
               
                  võõra lõhna ja/või maitseta.
               
            Kaitstud päritolunimetusega hõlmatud kakiploomid peavad olema vähemalt 61-millimeetrise läbimõõduga.
      Viljade viljaliha ei tohi olla kahjustatud, koore kerged esteetilised vead, mis ei sea ohtu toote üldseisundit, kvaliteeti, säilimist ja välimust pakendis, on lubatud järgmiste piirangute raames:
      
                  —
               
               
                  pikliku või kandilise kujuga esteetilise vea (mis ei mõjuta kuidagi viljaliha) puhul kõige rohkem 1 cm2 kogupinnast. Maksimaalselt on lubatud 2 cm2 ja see ei tohi kunagi ületada 20 % puuviljast. Mõlemal juhul on kaitstud päritolunimetuse „Kaki Ribera del Xúquer” kvaliteedi standardites sätestatud eri piirangud vastavalt vea liigile;
               
            
                  —
               
               
                  ringikujulise esteetilise vea (mis ei mõjuta kuidagi viljaliha) puhul maksimaalselt 1,5-sentimeetrise läbimõõduga ringi suurune pindala. Maksimaalne lubatud hälve on 2,5 cm ja see ei tohi kunagi ületada 20 % puuviljast. Mõlemal juhul on kaitstud päritolunimetuse „Kaki Ribera del Xúquer” kvaliteedi standardites sätestatud eri piirangud vastavalt vea liigile.
               
            3.3.   Tooraine (üksnes töödeldud toodete puhul)
      
      —
      3.4.   Sööt (üksnes loomse päritoluga toodete puhul)
      
      —
      3.5.   Tootmise erietapid, mis peavad toimuma määratletud geograafilises piirkonnas
      
      Kõik tootmise etapid peavad toimuma määratletud geograafilises piirkonnas.
      3.6.   Erieeskirjad viilutamise, riivimise, pakendamise jm kohta
      
      —
      3.7.   Erieeskirjad märgistamise kohta
      
      Kontrolliasutus võib uurida iga ettevõtja kaubanduslikke märgiseid, et tagada kaitstud päritolunimetuse nomenklatuuri ja logode õige kasutamine. Märgistele peab olema lisatud märge „denominación de origen protegida „Kaki Ribera del Xúquer” ”.
      4.   Geograafilise piirkonna täpne määratlus
      
      Tootmispiirkond hõlmab selle toote kasvatamiseks nõutavate omadustega maa-alasid Valencia autonoomse piirkonna Valencia provintsi järgmistes valdades: Albalat de la Ribera, Alberic, Alcàntera de Xúquer, L’Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón.
      Kõnealusel alal kasvatatakse kakiploomi ligikaudu 1 300 hektaril.
      5.   Seos geograafilise piirkonnaga
      
      5.1.   Geograafilise piirkonna eripära
      
      
         Ajalugu
      
      Kakiploomipuu on eebenipuuliste perekonda kuuluv viljapuu, mis on pärit Hiinast, kus tema kasvatamist alustati 8. sajandil. 19. sajandi teisel poolel jõudis kakiploomipuu Lääne-Euroopasse ja Hispaaniasse ilmus ta 1870ndatel aastatel. Tänapäeval asub riiklik tootmine peamiselt Valencia autonoomses piirkonnas, kus asub päritolunimetusega „Kaki Ribera del Xúquer” kaitstud ala, kuhu on koondunud 50 % kogutootmisest.
      Kakiploom „Säravpunane” ilmus spontaanselt seemnete külvamise järel ühe Carlet’ kommuuni maatüki piiril. Seejärel poogiti 1960ndatel aastatel L’Alcudia kommuunis esimene homogeenne istandus, millele järgnes selle sordi kiire areng selles piirkonnas.
      
         Loodus
      
      Ribera del Xúquer on Valencia provintsi looduslik piirkond, mis on ümbritsetud laia kvaternaariaegse oru või Júcari (Valencia keeles Xúquer) jõe ja selle lisajõe Magro tulvaveealaga.
      Suur osa põllumaast asub Júcari ja Magro kallaste madalikul, mille pinnas on väga rikkalik ja tihke. Tegemist on settemullaga, mis tekib Júcari ja selle mägipiirkondadest alla voolavate lisajõgede vooluvee kogunemisel. Lisaks on oru laugjate nõlvade alumises osas roosat värvi pehme kolluviaalne pinnas, mis on eriti sobiv intensiivseks põllumajandustegevuseks.
      Kõnealuses kommuunis on pehme kliima, kusjuures keskmine aastatemperatuur on 17 °C, ulatudes jaanuaris keskmiselt 9 kuni 10 °C ja augustis 24 kuni 25 °C kraadini. Kuna pilvisust eriti ei esine, siis küündib keskmine sademete hulk vaevu 400 kuni 500 millimeetrini aastas. Lisaks kaitsevad taimi jäätumise eest ümbritsevad mäed, eelkõige lisajõgede orgudes.
      5.2.   Toote eripära
      
      Sort „Säravpunane” on piirkonna kohalik sort, mis on ühe teise kohaliku sordi spontaanse mutatsiooni tulemus ja mis on seeläbi täiuslikult kohandunud piirkonnale Ribera del Xúquer, kus seda taime optimaalsel viisil kasvatatakse.
      Kaitstud piirkonnas kasvatatavate kakiploomide kõrguse ja läbimõõdu suhe on suurem ning nende kuju on märkimisväärselt teravam. „Kaki Ribera del Xúquer” eristub oma harilikust teravama ja piklikuma kuju poolest ning seega on tal suurem kõrguse ja läbimõõdu suhe, mis annab kaitstud alal kasvanud puuviljadele iseloomuliku kuju, millele lisandub teistest tootmispiirkondadest pärit viljadega võrreldes suurem keskmine suurus, mis tuleneb kliima pehmusest ja äärmuslike temperatuuride puudumisest piirkonnas.
      Puuviljal „Kaki Ribera del Xúquer” on ka iseloomulikult intensiivne punane värvus ja küpsena magus maitse, mis saavutatakse tänu piirkonnas valitsevatele tingimustele varases kasvujärgus. Seda puuvilja võib korjata ka juba enne valmimist ning kibeda maitse kõrvaldamise tehnika võimaldab vilja turustada siis, kui selle koor on kõva, maitse väga magus ja sellel on Ribera del Xúqueri piirkonnas toodetud kakiploomidele omane maitse.
      5.3.   Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel
      
      Ribera del Xúqueri piirkonna kohta öeldakse, et see on „Säravpunase” kakiploomi häll, kuna just selles piirkonnas hakkas sort spontaanse mutatsiooni tulemusel kasvama. Tänapäeval on see sort piirkonnas ja turul kenasti kanda kinnitanud.
      Määratletud geograafilise piirkonna kliima ja pinnase eripära peegeldub kakiploomi omadustes.
      Vahemere lähedusest tingitud pehme kliima ning Júcari ja Magro vooluveest tulenevate kolluviaalsete põllumaade kombinatsioon annab viljale „Kaki Ribera del Xúquer” selle peamised teistest eristavad omadused: märkimisväärselt teravama kuju, mis väljendub kõrguse ja läbimõõdu suuremas suhtes, ning suurema suuruse ja erilise värvuse küpsena.
      
         Viide spetsifikaadi avaldamisele
      
      [Määruse (EÜ) nr 510/2006 artikli 5 lõige 7]
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  ELT L 93, 31.3.2006, lk 12. Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta (ELT L 343, 14.12.2012, lk 1).